Jan Køpke Christensen (FP), 1998-01-21:
Når sundhedspolitik drøftes, er der tendens til, at der fokuseres stærkt på sygdomme.
De er naturligvis relevante i diskussionen om, hvordan sundhedssektoren skal indrettes, men alligevel kommer de i anden række.
Det primære er at satse på forebyggelse, så sygdomme naturligvis ikke opstår.
Floden begynder som en kilde, der udspringer fra toppen af et bjerg.
Jo længere kilden får lov til at løbe, jo større bliver den.
Efter en vis strækning er kilden blevet så stor og kraftig en flod, og floder er naturligvis nemmere at stoppe, jo tættere på udspringet man forsøger at gøre det. På samme måde forholder det sig med forebyggelse og helbredelse af sygdomme.
Det optimale er, at den forebyggende indsats er så effektiv, at en sygdom aldrig nogen sinde opstår.
Hvis sygdommen får lov til at udvikle sig, kan det blive vanskeligt og ressourcekrævende at kurere den - også økonomisk, men det er selvfølgelig en sidebemærkning. Det centrale er det medmenneskelige perspektiv.
Fremskridtspartiet er derfor af den opfattelse, at der skal ofres meget mere opmærksomhed på, hvordan sygdomme kan afhjælpes gennem forebyggelse.
Derfor er det, der ligger fra sundhedsministereen, også velkomment.
Det er som bekendt meget dyrt, det er utrolig kostbart at drive vores moderne sundhedsvæsen.
Kan forebyggelse spare udgifter til helbredelse, ja, så spares der både menneskelige lidelser og skatteyderkroner.
Vi må erkende, at vor situation i Danmark er kritisabel.
Vi taler og taler om sundhed, og der går faktisk ikke en enkelt dag, hvor der ikke er fokus på sundhed i medierne, f.eks. på Ritzau.
Det er altid sundheden, der debatteres i samfundet.
Så er spørgsmålet: Gør vi nok for at undgå disse sygdomme?
Det gør vi åbenbart ikke, når vi ser på de statistikker, der ligger - som også, jeg tror, det var hr. Jørgen Winther, der var inde på det - med dumpeplacering i EU med hensyn til at forebygge og helbrede.
Det er naturligvis noget, som vi må tage meget, meget alvorligt.
Der må nu skabes handling, så det ikke kun er snak og snak.
Vi er ikke, som vi tidligere kunne bryste os af, et samfund, der er helt optimalt med hensyn til helbredelse og forebyggelse.
Og forebyggelse er et område, hvor der virkelig må skæres igennem for at forbedre indsatsen. Man har talt meget om tobak, overvægt og andre ting, der skaber sygdomme.
Det er ganske rigtigt.
Jeg må sige, at når det drejer sig om de betragtninger, man gør sig i en sådan situation, så mener vi, at det er vigtigt, at individets valgfrihed i forhold til egen situation opretholdes.
Det vil altså sige den personlige frihed set i relation til livskvalitet.
Dernæst skal forholdene for de svageste - det er 20 pct. af befolkningen -
naturligvis opprioriteres, men det skal ikke være på bekostning af den resterende befolkning.
Vor holdning i Fremskridtspartiet er, at det primære må være at fokusere på forebyggelse, så sygdomme ikke opstår.
Behandlingen kommer i anden række.
Det er meget dyrt at drive vores sundhedsvæsen, som vi alle ved.
Gennem forebyggelse spares samfundet for de kæmperessourcer, der er forbundet med behandlingen, og borgerne spares for ubehagelige oplevelser, der måske kunne være undgået.
Fremskridtspartiet er derfor tilhænger af en forstærket indsats, så sygdomme afhjælpes gennem forebyggelse.
Vi mener, der er mange aspekter i det her.
Jeg tror, det var SF, der var inde på sådan noget som arbejdsmiljø.
Arbejdsmiljøet er et utrolig vigtigt element.
Det er ikke kun arbejdsmiljøet, men også sådan noget som trafikken.
Vi kunne se meget, meget bredt på de mange aspekter i samfundet, der kunne forebygge sygdomme.
Vi må alle sammen arbejde for at skabe forståelse i befolkningen for de ting, man skal leve efter.
Men der er stadig væk det dér med den personlige frihed, og vi skal overveje, hvor vidt vi skal gå.
Selvfølgelig skal alle tage hensyn til hinanden, men vi må stadig væk sige: frihed under ansvar.
Det er det ansvar, vi kan bearbejde igennem OPS-udsendelser osv., hvor vi kan gøre klart opmærksom på, hvad der er skadeligt.
Med hensyn til f.eks. rygning, som hr. Jørgen Winther var inde på, er der jo i hvert fald gjort opmærksom på
i Danmark, at det er sundhedsskadeligt, og jeg er lige ved at sige, hvorfor skulle man gøre opmærksom på det, for jeg tror ikke, at der er et menneske i Danmark, der ikke er klar over, at rygning naturligvis ikke er noget, der forbedrer sundheden.
Men sådan er der mange ting i denne verden, der gør, at vi faktisk er med til at forkorte vort liv helt, helt, helt frivilligt.
Det bør vi så prøve at fortsætte med at oplyse om, men derfra og så til at indføre tvang på forskellige områder skal vi nok holde os fra.
Stort set synes vi, at der er mange positive aspekter i regeringens redegørelse til Folketinget om forebyggelse.